Gandia s'uneix a la lluita contra la LGTBIfòbia a l'àmbit esportiu
19 febrer 2024

## Gandia s'uneix a la lluita contra la LGTBIfòbia a l'àmbit esportiu19 febrer 2024Última actualització: 19 febrer 2024

![](../gestion/img/5a732e9090b785526091a67a1a44076927590206a600e6a2be84afcc5d4807aa.jpg)  
  

L'**edil delegada d'Igualtat, Maribel Codina; el regidor delegat d'Esports, Jesús Naveiro, i el president de CLGS, Ximo López**, han comparegut hui, Dia Internacional contra la LGTBIfòbia a l'Esport, per presentar el conjunt d'activitats que han organitzat amb motiu d'aquesta data.  
  
La primera de les iniciatives de les quals s'ha informat és el **torneig a favor de la Visibilitat Lèsbica**, que tindrà lloc el pròxim diumenge, 19 de maig. Es tracta d'una **competició de futbol sala** (equips de set persones) obert a xics i xiques on participaran huit equips que competiran al pavelló del Raval i en la nova pista multiús que es va inaugurar el mes de setembre passat gràcies a una ajuda dels fons Next Generation i fons propis del consistori per valor de 112.765,89€.  
  
Les trobades classificatòries es disputaran a les pistes exteriors mentre que les finals se celebraran al mateix pavelló. Després del torneig, tant les jugadores com les persones que s'animin a veure'l podran gaudir d'una paella per dinar.  
  
_"Serà un dia de família, amics i esport, en què fomentarem els hàbits de vida saludable, així que animem tothom a participar independentment de la seua condició sexual"_, ha comentat Naveiro qui ha incidit que aquesta iniciativa s'emmarca dins d'una política que es duu a terme des del govern municipal amb l'objectiu d'aconseguir la igualtat i el respecte per a tots. _"L'esport a Gandia s'obre a la diversitat, respecta la condició sexual de tothom i aposta per la diversitat i la tolerància. Aquesta iniciativa és una prova més de la implicació transversal de l'esport a la societat. En aquesta ocasió, de la mà del departament d'Igualtat i de CLGS ens reivindiquem com una ciutat tolerant i inclusiva"_.  
  
La segona iniciativa se celebrarà divendres, **1 de març**, quan el **director de l'àrea de Diversitat i Inclusió de la Federació de Taewkondo de la Comunitat Valenciana, Damián López**, impartisca una **xerrada a la sala B de la Casa de la Cultura del municipi**.

  
Tal com ha destacat López, des del col·lectiu s'ha preparat la campanya **"Sense respecte no hi ha esport"**. L'Associació repartirà fullets on s'explica el protocol que han elaborat per evitar comportaments inadequats als centres esportius públics o privats de la ciutat. D'aquesta manera, els llocs que hi participen comptaran amb un adhesiu que permetrà a la gent accedir a un protocol contra la LGTBIfòbia a través d'un codi QR. En aquest protocol es podran llegir els principis generals d'actuació o les diferents accions que han de realitzar els locals per garantir la seguretat de les persones LGTBI a les seues instal·lacions.  
  
Per part seua, Codina ha destacat que _"totes les parts implicades hem preparat la jornada amb molta il·lusió. Hem d'anar tots junts en aspectes com la igualtat i la tolerància. Queda molta feina per fer, però seguint aquesta línia aconseguirem el suport de tota la ciutadania"_.

[Twittear](https://twitter.com/share)